FI Euroopan unionin virallinen lehti C 293/10

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

2013/C 293/07

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

9 ARTIKLASSA TARKOITETTU MUUTOSHAKEMUS

”LENTEJA PARDINA DE TIERRA DE CAMPOS”

EY-N:o: ES-PGI-0105-01002-07.06.2012

SMM ( X ) SAN ( )

1. Eritelmän kohta (kohdat), jota (joita) muutos koskee

— ☒ Tuotteen nimi — ☒ Tuotteen kuvaus — ☒ Maantieteellinen alue — ☒ Alkuperätodisteet — ☒ Tuotantomenetelmä — ☒ Yhteys maantieteelliseen alueeseen — ☒ Merkinnät — ☒ Kansalliset vaatimukset — ☒ Muuta (täsmennettävä): Valvontaelin

2. Muutoksen (muutosten) tyyppi

— ☒ Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset)

Tuotteen nimi: Yksinkertaistetaan SMM-tuotteen nimeä poistamalla siitä sana ”Pardina”, jolloin nimi on ”Lenteja de Tierra de Campos”. Pardina on ainoa SMM-eritelmässä suojattu linssilajike, joten ilmaisut ”Pardina” ja ”Tierra de Campos” ovat saman asian toistoa. Ottaen huomioon, että SMM-suoja koskee tietyllä alueella tai seudulla tuotettua tuotetta, katsotaan asianmukaisemmaksi korostaa nimeä ”Tierra de Campos” kuin mainintaa ”Pardina”. Poistamalla suojatusta maantieteellisestä merkinnästä viittaus lajikkeen nimeen vältetään myös asetuksen (EY) N:o 510/2006 3 artiklan 2 kohdan mukaisesti mahdollinen sekaannus yksilöidyn maantieteellisen alueen ulkopuolella viljeltyjen muiden Pardina-lajikkeen linssien kanssa.

Tuotteen kuvaus: Poistetaan tuotteen kemiallisia ominaisuuksia koskeva kohta.

Eritelmässä määritetään kuivattujen linssien vähimmäisrasvapitoisuus. Asiaa koskevan tapaustutkimuksen mukaan linssien rasvapitoisuus riippuu maaperän fosforipitoisuudesta. Koska vähimmäisfosforipitoisuus määritetään kohdassa ”Tuotantomenetelmä”, myös vähimmäisrasvapitoisuus määritetään samalla välillisesti. Lisäksi linssien rasvapitoisuus on hyvin alhainen, kuten yleensä kaikilla vihanneksilla, eivätkä mahdolliset erot eri lajikkeiden välillä anna minkäänlaista lisäarvoa tuotteelle tai vaikuta sen laatuun.

Eritelmässä määritetään myös raffinoosin enimmäispitoisuus kuivatuissa linsseissä. Vastaavan tapaustutkimuksen mukaan alhaisempi raffinoosipitoisuus on Pardina-lajikkeelle tyypillinen ominaisuus, joka ei ole sidoksissa Tierra de Camposin alueeseen, koska pitoisuus on sama sen ulkopuolella viljellyillä Pardina-lajikkeen linsseillä. Siksi ei ole perusteltua mainita tätä ominaisuutta SMM-tunnuksella suojattujen linssien yhteydessä.

Lisätään myös kohdassa ”Tuotteen nimi” tehdystä muutoksesta johtuvat muutokset.

Maantieteellinen alue: Jotta ei rajoitettaisi vapaata liikkuvuutta, poistetaan viittaukset sääntelyneuvoston lupa- ja valvontamenettelyihin.

Alkuperätodisteet: Jotta ei rajoitettaisi vapaata liikkuvuutta, poistetaan viittaukset sääntelyneuvoston lupa- ja valvontamenettelyihin.

Tuotantomenetelmä: Maaperän vähimmäisfosforipitoisuutta alennetaan 100 mg:sta 10 mg:aan/kg. Pakkauslaitoksissa käytettyä kalustoa ei yksilöidä. Korvataan pakkauskoot viittauksella voimassa olevan lainsäädännön noudattamiseen. Jotta ei rajoitettaisi vapaata liikkuvuutta, poistetaan myös viittaukset sääntelyneuvoston lupa- ja valvontamenettelyihin.

Fosfori (P2O5) ≥ 10 mg/kg. Eritelmässä edellytetään maaperän fosforipitoisuudeksi SMM-rekisteriin merkityillä lohkoilla vähintään 100 mg/kg, mikä perustuu 176:lla alueeseen kuuluvalla lohkolla tehtyihin määrityksiin. Eritelmän kohdassa ”Yhteys maantieteelliseen alkuperään” vahvistetaan maaperän keskimääräiseksi fosforipitoisuudeksi jokseenkin alhainen arvo (151,69 mg/kg), joka tosin saattaa vaihdella paikasta riippuen. Tätä pidetään alkuperäisen eritelmän laatimisen yhteydessä sattuneena virheenä, koska Espanjan tunnetuimpien maaperätutkijoiden (Urbano Terrón, André Gros-Domínguez Vivancos, López Ritas-López Medina) mukaan maaperän fosforipitoisuus on hyvin korkea, jos se on yleensä 22,90 mg/kg ja savipitoisessa maassa 41,22–80,15 mg/kg; Tierra de Camposin maaperä on savipitoista. Parhaimmillaan savipitoisen maan hyvin korkea fosforipitoisuus on alle 100 mg/kg, mikä täsmennetään myös eritelmässä. Edellä mainittujen tutkijoiden esittämien tietojen perusteella voidaan todeta, että 151,69 mg/kg on erittäin korkea fosforipitoisuus (P2O5).

SMM-alueella sijaitsevalla 950 lohkolla, joille oli kylvetty Lenteja Pardina de Tierra de Campos -linssiä neljänä vuonna, tehtyjen maaperäanalyysien perusteella lohkoilla, joiden fosforipitoisuus oli vähintään 10 mg/kg, viljellyn linssin lopputuotteen aistinvaraiset ominaisuudet todettiin erinomaisen hyvin eritelmässä vahvistettuja vaatimuksia vastaaviksi.

Edellä sanotun perusteella voidaan todeta, että fosforipitoisuutta koskevat tutkimustulokset ja -arvot oli kirjattu väärin ja että oikea arvo olisi ollut 15,16 mg/kg (ja standardipoikkeama ± 8,2). Nämä luvut vastaavat tapaustutkimuksessa ilmaistuja ”fosforipitoisuuden keskimääräisiä jokseenkin alhaisia mutta kohtuullisesti vaihtelevia arvoja, joskin ne ovat korkeammat kuin lähialueilla”. Siksi maaperän oikeaksi vähimmäisfosforipitoisuudeksi (P2O5) katsotaan 10 mg/kg.

Pakkauslaitokset: Eritelmässä yksilöidään kaikki linssien puhdistamiseen ja pakkaamiseen käytettävät koneet ja laitteet. Ne voivat kuitenkin muuttua teknologian kehittymisen myötä, mikä saattaisi edellyttää muutoksia eritelmään. Sen vuoksi poistetaan asetuksen (EY) N:o 510/2006 9 artiklan ensimmäisen kohdan mukaisesti viittaukset pakkauslaitoksissa käytettäviin koneisiin ja laitteisiin.

Pakkauskoot: Voimassa olevan eritelmän mukaisesti linssit pakataan 1–10 kilogramman pakkauksiin, mutta ravintola-alalla ja laitosruokaloissa on nykyisin yhä enemmän kysyntää 15 kilogramman pakkauksille. Koska Espanjassa on vahvistettu sisämarkkinoille tarkoitettuja kuivattuja vihanneksia ja puhdistettuja pakattuja vihanneksia koskevat laatuvaatimukset, joiden mukainen enimmäispakkauskoko on 25 kilogrammaa, on katsottu asianmukaiseksi noudattaa kaikilta osin voimassa olevaa lainsäädäntöä ja jättää ilmoittamatta tarkat pakkauskoot. Pakkauskoko ei myöskään vaikuta tuotteen laatuun, minkä vuoksi katsotaan aiheelliseksi olla määrittelemättä pakkauskokoja.

Yhteys maantieteelliseen alkuperään: Poistetaan aiempana sanotun mukaisesti maaperän keskimääräistä fosforipitoisuutta koskevat määrälliset tiedot.

Merkinnät: Tämän kohta muotoillaan uudelleen sen saattamiseksi asetusten (EY) N:o 510/2006 ja 1898/2006 mukaiseksi.

Lisätään myös kohdassa ”Tuotteen nimi” tehdystä muutoksesta johtuvat muutokset.

Jotta ei rajoitettaisi vapaata liikkuvuutta, poistetaan viittaukset sääntelyneuvoston lupa- ja valvontamenettelyihin.

Poistetaan eritelmän kyseisestä kohdasta kaikki viittaukset sellaisten tuotteiden merkintöihin, joiden ainesosana SMM-tuotetta käytetään, koska on olemassa asiaa koskevat komission suuntaviivat (EUVL C 341, 16.12.2010, s. 3), ja komissio suosittaa, että eritelmään ei saa periaatteessa sisällyttää säännöksiä, jotka koskevat rekisteröidyn SAN- tai SMM-tuotteen nimen käyttöä muiden elintarvikkeiden päällysmerkinnöissä.

Kansalliset vaatimukset: Päivitetään tämä kohta lisäämällä siihen viinilaki (Ley de la Viña y el Vino) ja EU:n rekisteriin kirjaamista koskevien hakemusten esittämisestä annettu asetus.

Valvontaelin: Kastilia ja Leónin toimivaltainen viranomainen, joka vastaa eritelmän vaatimusten noudattamisen valvontaan liittyvistä tehtävistä, on Instituto Tecnológico Agrario de Castilla y León.

Muutoshakemuksen esittävä ryhmä on Consejo Regulador de la Indicación Geográfica Protegida ”Lenteja Pardina de Tierra de Campos”.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”LENTEJA DE TIERRA DE CAMPOS”

EY-N:o: ES-PGI-0105-01002-07.06.2012

SMM ( X ) SAN ( )

1. Nimi

”Lenteja de Tierra de Campos”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Suojattu tuote kattaa Lens culinaris ssp. Culinaris-lajin Microspermae-sukuiset ja Europae-ryhmään kuuluvat paloista irrotetut siemenet, jotka on tarkoitettu ihmisravinnoksi. Kauppatyyppiä kutsutaan nimellä ”Pardina”.

Fysikaaliset ja morfologiset ominaisuudet

Linssin pinta on väriltään ruskea tai ruskeanharmaa, ja siinä on mustien pilkkujen muodostamia kuvioita. Kuvio voi myös toisinaan muistuttaa mustaa marmorikuviointia ja peittää koko pinnan. Sirkkalehdet ovat keltaiset. Voidaan sallia, että enintään 2 % linsseistä ei vastaa edellä kuvattuja ominaisuuksia edellyttäen, että se ei vaikuta haitallisesti tuotteen yleiseen ulkonäköön. Linssin vähimmäiskoko halkaisijan pituutena ilmaistuna on 3,5 mm. Kuitenkin enintään 4 % linsseistä saa olla tätä pienempiä.

Aistinvaraiset ominaisuudet

Linssien pinnan on oltava sileä ja pinnan ja siemenvalkuaisen pehmeähköjä, siemenvalkuaisen kohtuullisen rasvainen, ei juurikaan rakeinen tai jauhoinen eikä myöskään kovin kitkerä.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Linssien tuotannon on tapahduttava yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

Suojattu maantieteellinen merkintä ei kata irtotavarana kaupan pidettyjä linssejä.

3.7 Merkintöjä koskevat erityiset säännöt

Kaikissa linssien kuluttajapakkauksissa on oltava numeroitu etiketti, jossa on ehdottomasti oltava EU:n SMM-tunnus ja nimi ”Lenteja de Tierra de Campos”.

Etiketit kiinnitetään pakkauslaitoksissa siten, ettei niitä voida käyttää uudelleen.

Suojatun maantieteellisen merkinnän tunnus on seuraava:

4. Maantieteellisen alueen tarkka rajaus

Maantieteellinen tuotantoalue (jonka pinta-ala on 9 175 km2) käsittää osia neljässä Kastilia ja Leónin luoteisosan maakunnassa (León, Palencia, Valladolid ja Zamora):

Kyseinen maantieteellinen alue muodostuu seuraavista maatalousalueista:

— Esla-Campos ja Sahagún Leónin maakunnassa;

— Campos, Cerrato ja Saldaña-Valdavia Palencian maakunnassa;

— Centro, Sur ja Tierra de Campos Valladolidin maakunnassa;

— Benavente y Los Valles, Campos-Pan ja Duero Bajo Zamoran maakunnassa.

5. Yhteys maantieteelliseen alueeseen

5.1 Maantieteellisen alueen erityisyys

Ilmasto: Ilmasto on kuiva/puolikuiva, keskimääräinen vuotuinen sademäärä on 464 mm, keskimääräinen alin lämpötila on – 9 °C ja ylin 18,6 °C. Kylmin kuukausi on tammikuu ja lämpimin heinäkuu.

Pakkaskausi kestää lähes kahdeksan kuukautta. Sateisimmat kuukaudet ovat toukokuu ja marraskuu.

Näiden seikkojen vuoksi kosteusolosuhteet ovat hyvät ja edistävät itämistä tavanomaisimman kylvökauden aikana (marraskuussa), linssien sopivaa kasvua (seuraavan vuoden toukokuussa) sekä linssien nopeaa ja tehokasta kuivumista kesä- ja heinäkuussa. Tuolloin lämpö- ja aurinko-olosuhteet ovat suotuisat, ja parhaimmillaan ne ovat kesäpäivänseisauksen aikoihin. Linssien kuivuminen helpottaa niiden varastointia ilman sieni- ja bakteeriongelmia. Talven matalien lämpötilojen ansiosta tuholaisia on mahdollista torjua luonnollisin keinoin.

Maaperä: Tuotantoalueen maaperän tärkeimpiä ominaisuuksia ovat Tierra de Camposin seudulle tyypillinen korkea savipitoisuus, neutraali tai emäksinen pH-arvo, eloperäisen aineksen vähäinen määrä sekä tavanomaiset kaliummäärät ja jokseenkin vähäiset fosforimäärät, vaikka sitä esiintyykin enemmän kuin lähialueilla. Jotta tuote vastaisi mahdollisimman hyvin aistinvaraisiin ominaisuuksiin liittyviä vaatimuksia, maaperässä on oltava tietty vähimmäismäärä eloperäistä ainesta (joka vähentää linssin jauhomaisuutta), kaliumia (joka tekee linssistä rasvaisemman ja vähentää maun kitkeryyttä) ja fosforia (joka pehmentää linssin kuoren pintaa ja vähentää maun kitkeryyttä).

Maantieteelliset piirteet: Alue on tasankoa, ja keskimääräinen korkeus on 750 metriä merenpinnasta. Pinnanmuodostus on tyypillistä peltoviljelyaluetta, jolla ei ole suuria esteitä maanmuokkaukselle, vaikka alue kärsiikin eroosiosta. Alueen pohjoisosassa maan korkeus nousee jonkin verran, jopa yli 1 000 metriin merenpinnasta, kun taas lounaisosassa se laskee, Valderaduey-joen alueella jopa 650 metriin merenpinnasta.

5.2 Tuotteen erityisyys

Kasvi polveutuu paikallisista ekotyypeistä, jotka ovat vuosien kuluessa sopeutuneet alueen ilmasto- ja viljelyolosuhteisiin, sekä kyseisistä ekotyypeistä kehitetyistä kaupallisista lajikkeista.

Käytetty kasviaineisto on kestävä, vastustuskykyinen useimmille tuholaisille ja kasvitaudeille. Se on sopeutunut kestämään hyvin kuivuutta ja antaa kohtalaisen sadon.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Pinnankorkeus on tekijä, jota pidetään erittäin tärkeänä tuotteen ominaisuuksien kannalta, koska alueen keskimääräinen korkeus merenpinnasta (750 m) on alhaisempi muihin lähialueisiin verrattuna ja vaikuttaa linssien kuoren pintaan, joka on sileämpi, rasvaisempi ja maultaan vähemmän kitkerä.

Maaperän sisältämän eloperäisen aineen vähimmäispitoisuus vähentää linssien jauhoisuutta; kaliumpitoisuus puolestaan tekee linssistä rasvaisemman ja vähentää maun kitkeryyttä, ja fosforipitoisuus pehmentää linssin kuoren pintaa, vähentää maun kitkeryyttä ja lisää rasvapitoisuutta.

Eritelmän julkaisutiedot

(Asetuksen (EY) N:o 510/2006 (4) 5 artiklan 7 kohta)

http://www.itacyl.es/opencms_wf/opencms/informacion_al_ciudadano/calidad_alimentaria/4_condiciones_DOP/index.html

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.

(4) Katso alaviite 2.